b'\n_START_ARTICLE_\nRover 600-serie\n_START_SECTION_\nDesign og teknik\n_START_PARAGRAPH_\nBilens ydre var designet af Rover og baseret p\xc3\xa5 den europ\xc3\xa6iske Honda Accord, og ogs\xc3\xa5 bygget i Storbritannien af Honda i Swindon. Den grundl\xc3\xa6ggende struktur og det meste af teknikken var leveret af Honda og begge bilerne blev designet p\xc3\xa5 samme tidspunkt, med en lille gruppe fra Rover ved siden af i Japan. Farver og indtr\xc3\xa6k var dog forskellige for at adskille Rover og Honda i markedsf\xc3\xb8ringen. De firecylindrede 1,8-, 2,0- og 2,3-litersmotorer var alle leveret af Honda. Dog var turbodieselmotoren p\xc3\xa5 2,0 liter fra L-serien og turbobenzinmotoren udviklet af Rover selv, og videreudviklinger af disse motorer fandt vej til resten af Rovers modelprogram._NEWLINE_600-seriens kabine var udstyret med tr\xc3\xa6- og kromapplikationer samt et relativt h\xc3\xb8jt udstyrsniveau, selv om benpladsen bagi blev kritiseret. Interi\xc3\xb8ret var magen til den japanskbyggede Honda Ascot Innova, med undtagelse af f\xc3\xa5 kosmetiske modifikationer._NEWLINE_Den Honda-udviklede platform gav komfortable men usportslige k\xc3\xb8reegenskaber. Med tanke p\xc3\xa5 Roverens udstyr var priserne relativt konkurrencedygtige i klassen af store mellemklassebiler og lavere end prisen for andre kompakte luksusbiler s\xc3\xa5som BMW 3-serien og Audi A4.\n_START_SECTION_\nModel\xc3\xa6ndringer\n_START_PARAGRAPH_\nSerien blev faceliftet to gange. De f\xc3\xb8rste \xc3\xa6ndringer kom i 1996 og omfattede en let modificeret kabine med en polstret arml\xc3\xa6n foran og separate nakkest\xc3\xb8tter bagi, 15" hjul p\xc3\xa5 samtlige versioner med undtagelse af ti, h\xc3\xb8jtplaceret stoplys, nyt alarm- og startsp\xc3\xa6rresystem (alarmen skiftede fra en infrar\xc3\xb8d til en radiostyret fjernbetjening, og t\xc3\xa6ndingsn\xc3\xb8glen blev en transpondern\xc3\xb8gle som startsp\xc3\xa6rren ikke kunne deaktiveres uden), kopholdere i ford\xc3\xb8rene, elektrisk lysh\xc3\xb8jderegulator og alle modeller fra Si og opefter fik aircondition og 15" aluf\xc3\xa6lge. Samtidig skiftede T-motoren t\xc3\xa6ndingssystem fra str\xc3\xb8mfordeler til "wasted spark". Alle versioner hed fra da af blot "600", uden specificering af motorst\xc3\xb8rrelsen i modelbetegnelsen._NEWLINE_De sidste modifikationer fulgte i 1997, lidt over et \xc3\xa5r senere, hvor samtlige versioner fik lidt lavere affjedring (~10 mm) og sidelister, d\xc3\xb8rh\xc3\xa5ndtag og sidespejlshuse i samme farve som resten af bilen._NEWLINE_Efter seks \xc3\xa5r udgik Rover 600 af produktion i juni 1999. Modellen blev herefter afl\xc3\xb8st af den retrodesignede Rover 75 udviklet under ledelse af BMW. 75 afl\xc3\xb8ste ogs\xc3\xa5 den st\xc3\xb8rre 800-serie. Endnu seks \xc3\xa5r senere, i 2005, gik fabrikken konkurs hvorefter navnet Rover ikke l\xc3\xa6ngere blev anvendt p\xc3\xa5 nye biler.'